Costuri şi beneficii ale aderării la UE- îndeplinirea standardelor comunitare de mediu

 

1. Introducere 

 

Domeniul mediului este considerat drept unul dintre cele mai complicate capitole ale negocierilor de aderare. De asemenea, dintre cele 31 de capitole de negociere, capitolul mediului va implica şi cea mai mare durată a negocierilor. Unul dintre motive constă în multitudinea actelor normative (directive de mediu şi alte acte) care trebuie transpuse din acquis-ul comunitar în legislaţia statelor candidate.

Acest lucru este în contrast cu importanţa mai redusă acordată ministerelor de mediu din statele candidate în raport cu alte ministere. Cu toate acestea, în ultima perioadă, protecţia mediului în statele candidate din centrul şi estul Europei a căpătat o importanţă crescătoare. 

Au fost formulate patru categorii de provocări în domeniul mediului pentru statele candidate:

- cadrul legal: volumul mare de legislaţie care trebuie transpusă, incluzând aici 13 subcapitole; această legislaţie cuprinde circa 300 de acte normative şi mai mult de 60 de directive importante;

- schimbările instituţionale: actele normative, ulterior includerii lor în legislaţia naţională, trebuie puse în aplicare de către instituţii specializate, fapt ce necesită crearea unei infrastructuri adecvate domeniului;

- aspectele financiare: măsurile şi activităţile de mediu trebuie finanţate. Astfel, de exemplu, în Republica Cehă, volumul total de resurse financiare necesare pentru îndeplinirea cerinţelor de aderare ale UE se ridică la 1–1,5 miliarde dolari americani. Acest stat a cheltuit deja circa 2,5–3 % din PIB pentru problemele de mediu pentru cinci ani consecutivi; cu toate acestea, Cehia nu poate fi considerată a îndeplini pe deplin standardele comunitare în domeniul mediului. Mai mult, conform estimărilor, ea nu va fi capabilă să îndeplinească aceste standarde la momentul aderării la Uniune, de aceea se vor putea cere perioade tranzitorii. 

În mod realist, transferurile financiare pentru mediu ar trebui să se ridice la circa 5–15 % din totalul investiţiilor, majoritatea acestor fonduri provenind din statele candidate. 

OCDE a demarat, în urmă cu câţiva ani, publicarea unei serii de studii de impact asupra mediului, denumită “Environmental Performance Reviews”. Primul dintre aceste studii a fost realizat în 1995 şi se referă la raporturile existente între economia şi mediul SUA. Este de remarcat faptul că, pentru acest stat (dar şi pentru altele, cum ar fi Suedia, de exemplu, obiectul altui studiu de impact din cadrul acelei serii), efectele nete ale măsurilor de mediu asupra economiei (de exemplu, asupra PIB) a fost fie neglijabil, fie pozitiv, însă–în mod sigur–negativ. De asemenea, influenţa măsurilor de mediu asupra forţei de muncă este foarte redusă, fiind totuşi pozitivă. 

- problemele sectoriale: Comisia Europeană a identificat mai multe sectoare de mediu ca fiind cele mai dificile: poluarea apei, a aerului, tratamentul deşeurilor şi securitatea nucleară. Ultimul dintre acestea, cel al securităţii nucleare, este important în mod special pentru acele state producătoare de energie nucleară, cu tehnologie învechită. În această privinţă, există diferenţe însemnate între statele candidate. Astfel, Polonia, de exemplu, nu deţine reactoare, însă se confruntă cu ameninţări asupra protecţiei mediului din partea Lituaniei. 

În alte sectoare, cum ar fi acela al poluării apei, există probleme comune. Recent, negocierile purtate cu şase state candidate au precizat faptul că acest sector este, probabil, cel mai dificil; el impune cele mai mari eforturi şi necesită cele mai însemnate investiţii. 

Transpunerea standardelor de mediu şi mai ales punerea lor în aplicare impun probleme specifice. În cele mai multe state candidate, standardele de mediu erau în vigoare încă în sistemul totalitar şi, în majoritatea cazurilor, ele erau chiar mai restrictive decât cele comunitare. Însă acestea aveau în mod obişnuit doar scopuri declarative, iar problema aplicabilităţii lor era neglijabilă.

O atitudine neglijentă faţă de îndeplinirea standardelor de mediu era un exemplu al percepţiei generale, pur formale, a sistemului juridic în timpului vechiului sistem politic; această atitudine constituie o barieră puternică în calea aderării. 

În mod evident, costurile iniţiale ale investiţiilor de mediu sunt suportate de către sectorul public şi apoi sunt transferate prin sistemul taxelor sectorului privat. Întinderea transferului depinde de gradul în care politica naţională de mediu încorporează aşa-numitul principiu “poluatorul plăteşte”. În mod suplimentar, sunt posibile identificarea modului în care investiţiile din sectorul public şi, respectiv, din cel privat sunt distribuite grupurilor din societate, precum şi evaluarea proporţiei în care se suportă costurile printre poluatorii tipici şi victimele acestora.

Procedurile de adaptare a standardelor de mediu trebuie coordonate cu priorităţile naţionale specifice, care rezultă din cele mai serioase probleme de mediu la nivel naţional. În general, zonele de investiţii prioritare din UE şi din statele candidate nu coincid. Statele membre ale UE sunt preocupate în principal de problemele globale ale protecţiei mediului, cum ar fi scăderea emisiilor de gaze poluante, protecţia stratului de ozon etc. Statele candidate au probleme specifice, legate de tratamentul apelor menajere şi de sporirea calităţii apei potabile. Suplimentar, conform scenariului de aderare cel mai probabil, UE presupune armonizarea deplină a tuturor reglementărilor comunitare fără perioade tranzitorii, pentru a reduce la minimum povara financiară a sistemului economic al Uniunii. Statele candidate, pe de altă parte, preferă să obţină perioade tranzitorii, astfel încât acest lucru să le permită scăderea costurilor anuale. În consecinţă, dimensiunea investiţiilor şi orizontul de timp vor depinde în mare măsură de rezultatul negocierilor. 

 

2. Investiţii şi mediu

 

Este general recunoscut faptul că, în cele mai multe domenii, standardele protecţiei mediului din statele candidate sunt mai scăzute decât în actualele state membre ale Uniunii. Conform unui studiu al Centrului Regional de Mediu (Regional Environmental Center–REC) din 1996, legislaţia celor 10 state central şi est europene candidate este aliniată acquis-ului comunitar doar în proporţie de jumătate. 

Comisia Europeană a dat publicităţii în 1997 un document în care prezintă 70 de directive şi 21 de regulamente care alcătuiesc acquis-ul comunitar în domeniul mediului. Legislaţia Uniunii privind domeniul nuclear cuprinde 10 directive şi regulamente cheie. Comisia Europeană a afirmat că, “în timp ce adoptarea regulilor de mediu şi standardelor Uniunii este esenţială, este de aşteptat ca nici unul dintre statele candidate să nu îndeplinească deplin acquis-ul în viitorul apropiat, date fiind actualele probleme de mediu şi nevoia de investiţii masive”.

Calculul raportului investiţii–costuri pentru îndeplinirea acquis-ului comunitar este extrem de complex şi va fi revizuit, cel mai probabil, de mai multe ori. Rapoartele Comisiei Europene au estimat costurile totale ale adoptării acquis-ului comunitar la 120 de miliarde ECU la nivel anului 1997. Este recunoscut, de asemenea, faptul că domeniile legislaţiei mediului care vor presupune cel mai îndelungat timp şi care sunt apreciate a fi cele mai costisitoare sunt cele ale utilităţilor publice, în special sectorul apei, cel al energiei şi cel al managementului deşeurilor.

Pentru perioada 2000–2006, asistenţa financiară din partea Uniunii pentru statele candidate este proiectată a se ridica la 21 de miliarde euro. Din această sumă, circa 7 miliarde euro (aproximativ 1 miliard anual) vor fi dedicate asistenţei pentru mediu. 

Comisia Europeană a propus două abordări conexe pentru finanţarea mediului:

- un parteneriat cu Uniunea Europeană, ceea ce impune elaborarea unor strategii naţionale realiste pe termen mediu pentru alinierea graduală;

- investiţii străine şi interne, în special prin mobilizarea celor din sectorul privat pentru sprijinirea acestor strategii. 

Avertismentele Comisiei se referă, pe de o parte, la decalajul persistent existent între nivele protecţiei mediului dintre actualele şi, respectiv, viitoarele state membre ale Uniunii, ceea ce ar denatura funcţionarea pieţei unice şi ar putea determina aplicarea unor măsuri protecţioniste, şi, pe de altă parte, la aplicarea neuniformă a standardelor comunitare de mediu, ceea ce ar putea determina neaplicarea acestora.

 

3. Evaluarea costurilor de armonizare

 

3.1. Cadru general

 

În mod teoretic, costurile care trebuie evaluate legate de mediu reprezintă costurile suplimentare impuse economiilor statelor candidate ca rezultat al adoptării standardelor comunitare de mediu. Astfel, sunt avute în vedere costurile de îmbunătăţire a calităţii mediului din starea actuală la standardele cerute prin directivele UE şi costurile asociate îmbunătăţirii calităţii care apar ca rezultat al politicilor naţionale de mediu. Analiza costurilor implică o aproximare a tendinţelor pe termen mediu ale politicii de mediu ca şi a îmbunătăţirilor calităţii factorilor de mediu, asociate industriei şi agriculturii, raportate însă la concurenţă. Suplimentar, reducerea firească a nivelurilor de emisie în statele central şi est europene nu este atribuită atât reducerii poluării, cât scăderii producţiei care s-a produs la începutul perioadei de tranziţie. 

Costurile totale ale procesului de armonizare cuprind două componente principale: costurile administrative şi instituţionale şi costurile socio–economice. Legislaţia Uniunii Europene permite statelor membre să aducă la îndeplinire standardele de mediu comunitare într-o varietate de reglementări instituţionale. De aceea, toate statele candidate vor trebui să reformeze instituţiile existente sau să introducă noi instituţii şi să sporească personalul administrativ pentru a pune în aplicare şi a monitoriza noile standarde. De exemplu, în cazul controlului calităţii aerului, vor trebui întărite reţelele de măsurare a acesteia, centrele de culegere a datelor etc. Suplimentar, va fi necesară stabilirea unui sistem unitar de procesare a datelor şi a unei reţele de transmitere a lor. 

Schimbările legislative vor trebui urmate de către expertiza necesară pentru a redefini legile specifice naţionale în raport cu directivele comunitare. Punerea în aplicare a noii legislaţii va impune un număr sporit de angajaţi, precum şi sporirea competenţei lor profesionale. 

Consecinţele socio–economice sunt estimate în asociere cu zonele specifice de mediu. Aceste zone sunt definite de către un set de directive considerate a se adapta cel mai bine cerinţelor comunitare. Zonele generale de interes sunt folosite pentru definirea întregului domeniu al politicii de mediu şi pentru estimarea costurilor poluării aerului şi apei, managementului deşeurilor, protecţiei pădurii şi naturii în general, poluării industriale şi managementului riscului, ca şi pentru substanţele chimice şi pentru organismele modificate genetic.

De asemenea, costurile considerate sunt costurile brute, care furnizează doar balanţa costuri–beneficii. Aceste rezultate nu pot fi folosite pentru a trage concluzii generale privitoare la faptul dacă procesul de armonizare este în beneficiul statelor candidate. Beneficiile, asociate cu procesul de armonizare, includ scăderea riscului pentru sănătate, diminuarea presiunii asupra ecosistemelor locale şi creşterea eficienţei producţiei. A fost observat faptul că standardele de mediu mai ridicate conduc adesea la o folosire mai eficientă a producţiei indusă de către presiunea pentru reducerea emisiilor poluante şi producerii de deşeuri, ca şi asigurarea de stimulente pentru dezvoltare şi aplicarea noilor tehnologii.

 

3.2. Opinia Comisiei Europene

 

Directivele comunitare de la sfârşitul anilor ’70 şi începutul anilor ’80 au inclus mai curând materii restrânse, precum apa de îmbăiere (1976), păsările sălbatice (1979) şi dioxidul de titaniu (1978). De curând, nu numai că numărul actelor normative comunitare a sporit exponenţial, dar şi conceptul protecţiei mediului a devenit mult mai cuprinzător. În consecinţă, a apărut un număr de directive cadru pentru anumite sectoare, cum ar fi aerul, deşeurile, apa. O directivă cadru, aşa-numita IPPC (Controlul Integrat al Prevenirii Poluării–Integrated Pollution Prevention Control) acoperă o arie ridicată a sectoarelor industriale şi solicită acestora reducerea poluării printr-o modalitate integrată. Suplimentar, există directive orizontale (două dintre ele fiind foarte importante, una asupra accesului la informaţiile de mediu, iar cealaltă privitoare la evaluarea impactului de mediu). Ambele au fost elaborate pentru informarea publicului şi pentru implicarea acestuia în procesul adoptării deciziilor asupra reglementărilor de mediu.

S-a menţionat frecvent faptul că adoptarea acquis-ului de mediu de către actualele state candidate este absolut necesară, iar derogările de le acesta nu pot fi posibile în cursul următoarei extinderi a UE. Cu toate acestea, statele candidate pot cere perioade de tranziţie. Agenda 2000 a ridicat deja posibilitatea unor asemenea perioade tranzitorii. Statele candidate vor trebui să iniţieze programe specifice de implementare, incluzând justificările pentru perioadele tranzitorii, durata în timp a acestora şi măsurile care vor fi adoptate în cursul acestor perioade. Comisia Europeană nu agreează perioadele tranzitorii care nu includ adoptarea de măsuri determinate, precum şi cererea repetată pentru astfel de perioade. În fapt, Comisia recomandă statelor candidate adoptarea de programe pentru acele ţinte pe care acestea doresc să le realizez anterior aderării.

La începutul lui 1997, DG XI al Comisiei Europene a publicat un studiu intitulat “Conformitatea costurilor cu adoptarea legislaţiei de mediu a UE în statele central şi est europene”. Acest studiu nu acoperă întregul acquis comunitar, ci doar acele directive considerate de către Comisie a necesita investiţii însemnate, cum ar fi tratamentul apei menajere, tratamentul deşeurilor menajere şi al celor rezultate din incinerare etc. În acest studiu nu au fost incluse costurile privitoare la transpunerea legislaţiei comunitare în cea a statelor candidate, schimbările administrative şi reţele de monitorizare.

După cum reiese din tabelul următor, care indică nivelul estimat al investiţiilor totale, acesta este mai curând extrem de ridicat, situându-se undeva între 108 şi 122 miliarde euro pentru cele 10 state candidate central şi est europene. Dată fiind întinderea geografică a Poloniei, acest stat suportă circa 2/3 din nivelul total al costurilor. Distribuirea costurilor este următoarea: circa 40% din acestea sunt destinate apei; alte 40% pentru aer şi 20% pentru tratamentul deşeurilor. Estimarea costurilor este mai precisă pentru sectorul apelor şi mai redusă pentru celelalte două sectoare. Alte studii şi estimări realizate de către unele state candidate au păstrat aceeaşi împărţire procentuală a costurilor pentru mediu. Cu toate acestea, există tendinţa pentru statele candidate să prezinte estimări mai apropiate de nivelul minim al calculelor realizate de către Comisia Europeană. 

  

Valoarea investiţiilor totale pentru statele central şi est europene (în miliarde euro)

	Ţară
	 
	Apă
	 
	Aer
	 
	Deşeuri
	 
	Investiţii totale
	Total/ cap de locuitor

	 
	Rezerve
	Apă menajeră
	Total
	 
	Min.
	Max.
	Total min.
	Total max.
	 

	Polonia
	4,4
	13,7
	18,1
	13,9
	2,2
	3,3
	34,1
	35,2
	927

	Ungaria
	3,5
	3,1
	6,6
	2,7
	2,1
	4,4
	11,5
	13,7
	1306

	Cehia
	2,2
	1,1
	3,3
	6,4
	8
	3,8
	10,4
	13,4
	1427

	Slovacia
	1,0
	0,9
	1,9
	1,9
	0,3
	1,6
	4,1
	5,4
	760

	Bulgaria
	2,2
	2,7
	4,9
	5,1
	1,8
	5,1
	11,7
	15,0
	1668

	România
	3,8
	6,3
	10,1
	9,1
	1,0
	2,7
	20,2
	22,0
	943

	Statele baltice
	 
	 
	 
	8,45
	0,45
	0,85
	8,90
	9,30
	1148

	Estonia
	0,13
	1,38
	1,50
	 
	 
	 
	1,50
	1,50
	-

	Letonia
	0,11
	1,60
	1,71
	 
	 
	 
	1,71
	1,71
	-

	Lituania
	0,11
	2,27
	2,38
	 
	 
	 
	2,38
	2,38
	-

	Slovenia
	-
	-
	-
	0,69
	1,15
	1,15
	1,84
	1,84
	-

	Total
	17,5
	33,1
	50,5
	48,2
	9,7
	22,7
	108,4
	121,5
	1140

	% din total max.
	14%
	27%
	42%
	40%
	 
	19%
	 
	100%
	 


Sursa: Comisia Europeană, 1997

Comisia Europeană nu a făcut calcule asupra beneficiilor protecţiei mediului. Unul dintre motive este acela al dificultăţii importante a cuantificării acestor beneficii. Totuşi, adoptarea acquis-ului de mediu va conduce la un mediu mai bun, iar pe termen mediu va conduce la beneficii economice: industria va fi mai competitivă şi se va îmbunătăţi infrastructura de mediu (managementul deşeurilor, accesul la apa potabilă, tratamentul apelor menajere etc.).

Conform unei alte abordări, impactul adoptării standardelor comunitare de mediu asupra economiilor statelor candidate va fi semnificativ. Astfel, producţia asociată emisiilor poluante şi producţiei însemnate de deşeuri industriale va fi redusă substanţial, ca urmare a redimensionării investiţiilor. În consecinţă, multe firme ar putea pierde de pe urma noului mediului concurenţial şi, probabil, se vor putea chiar închide. Suplimentar, statele central şi est europene aflate încă în tranziţie pot fi forţate să accelereze procesul de tranziţie în anumite sectoare, în timp ce privatizarea totală este adesea o condiţie necesară, formulată implicit, pentru armonizarea standardelor de mediu. De exemplu, s-a observat faptul că industriile poluante (cum ar fi industria chimică, cea a oţelului sau a hârtiei), în situaţia în care sunt în proprietatea statului, tind să înregistreze pierderi. În consecinţă, aceste sectoare industriale tind să neglijeze problemele de mediu şi să încalce reglementările în domeniu.

Uniunea Europeană nu susţine în totalitate valoarea proiectelor de mediu. De aceea, principalul efort financiar trebuie făcut de către statele candidate. Acestea vor trebui să mobilizeze resurse financiare şi din alte surse (cum ar fi organizaţiile financiare internaţionale).

În general, date fiind experienţele anterioare, statele candidate vor primi circa 10–20% din cheltuielile naţionale pentru mediu din partea UE. 

Trebuie amintit faptul că prin programul PHARE a fost acordată asistenţă statelor în tranziţie în valoare de 6,6 miliarde ECU, între 1990 şi 1996. Din acest volum, 8% a fost destinat mediului şi securităţii nucleare. 

Începând din 2000 a intrat în vigoare programul ISPA (Instrumentul structural de preaderare) în valoare de 1 miliard euro anual pentru toate statele candidate, împărţit în mod egal între transport şi mediu. Experienţa precedentă indică faptul că în primii ani se va cheltui mai mult pe transport decât pe mediu. 

 

3.3. Două scenarii privind standardele de mediu

 

În general, procesul de aderare la UE poate fi încadrat în două scenarii care epuizează alternativele încercărilor de extindere a Uniunii. Aceste scenarii se referă la posibilitatea ca statele candidate să adere sau nu la UE într-o perioadă dată de timp.

 

3.3.1. Scenariul aderării

 

Primul scenariu, intitulat şi scenariul aderării, descrie situaţia în care patru state cu graniţe comune cu Uniunea, Cehia, Ungaria, Polonia şi Slovenia, îndeplinesc cerinţele comunitare şi aderă cu succes la aceasta. Data de aderare este considerată a fi 2005. Calculele realizate de către D. A. Dziegielewska s-au întins pe perioada 1998–2005, în care deplina armonizare este presupusă a avea loc, fără perioade tranzitorii, până în 2005. Costurile suplimentare sunt presupuse a fi suportate în următorii trei ani de la aderare. În consecinţă, procesul de îndeplinire a standardelor de mediu este aşteptat să se încheie în 2008. 

Prin acest scenariu, este presupus, indiferent de existenţa sau nu a perioadelor tranzitorii, faptul că statele candidate vor trebui să fie sprijinite financiar de către UE prin fondurile structurale. Suplimentar, ca o consecinţă a aderării, noile state membre vor fi, de asemenea, eligibile pentru ajutorul financiar ulterior aderării. 

 

3.3.2. Scenariul status quo-ului

 

Scenariul alternativ descrie situaţia în care statele candidate, în pofida încercărilor, nu reuşesc să adere la Uniune. Conform celui de-al doilea scenariu, la sfârşitul perioadei previzionate, care a fost aleasă a fi 2010, statele candidate nu vor adera la UE. Acest scenariu are două variante alternative.

Prima alternativă, scenariul 2a, este definită drept un scenariu în care cele patru state candidate considerate nu vor adera la UE până în 2010, datorită slabei dezvoltări economice şi neîndeplinirii tuturor cerinţelor comunitare la timp. Scenariul 2a are, de asemenea, două variante: una, în care nu sunt necesare perioade tranzitorii pentru îndeplinirea standardelor comunitare de mediu, astfel încât armonizarea deplină poate avea loc până în 2010. Cealaltă variantă cuprinde 2 ani de amânări, pentru a permite îndeplinirea standardelor de mediu. Suplimentar, este presupus faptul că statele candidate nu vor primi fonduri structurale ulterior aderării şi vor avea un acces restrâns la fondurile de pre-aderare. Faptul că doar o parte a ajutorului structural de pre-aderare va fi transferat celor patru state candidate este asociat cu dezamăgirea UE, care este mai puţin dispusă să sprijine politici care nu asigură perspectivele armonizării depline până la termenul limită.

A doua alternativă, scenariul 2b, descrie situaţia în care statele candidate sunt gata să adere înainte de 2005 în UE (situaţia în care toate cerinţele Uniunii sunt îndeplinite), însă primirea de noi membri se va amâna pentru motive independente de statele candidate, cum ar fi–de exemplu–faptul că UE nu ar fi pregătită pentru extindere. În consecinţă, statele respective, nefiind membre, nu vor putea primi ajutorul financiar ulterior aderării. Scenariul ia în calcul faptul că aceste patru state candidate vor primi întregul volum al asistenţei financiare de pre-aderare.

 

3.4. Estimarea costurilor de mediu pentru statele candidate

 

Costurile pentru adoptarea standardelor comunitare de mediu de către statele candidate variază substanţial de la un stat la celălalt. Astfel, potrivit scenariilor amintite anterior, limita superioară a costurilor estimate este aproximativ dublă limitei inferioare, conform tabelului următor. Astfel, de exemplu, conform scenariului de aderare care nu admite perioade tranzitorii, investiţiile se ridică la circa 1,6% din PIB pentru Slovenia şi la circa 3,2%din PIB anual pentru Polonia (în cazul scenariului investiţiilor ridicate).

Costurile adoptării standardelor comunitare de mediu de către statele candidate

(% din PIB anual)

	Statul
	Scenariul 1
	Scenariul 2b
	Scenariul 2a
	 

	 
	2005
	2005+3
	2010
	2010+2

	Slovenia
	1,56
	1,07
	0,87
	0,72

	Cehia
	1,65
	1,05
	0,86
	0,76

	Ungaria
	2,12–2,90
	1,44–1,97
	1,17–1,60
	0,97–1,39

	Polonia
	1,64–3,17
	1,11–2,16
	0,90–1,74
	0,75–1,45


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 21.

Cu toate acestea, se consideră că diferenţele existente nu trebuie interpretate drept o consecinţă a discrepanţelor actuale enorme între statele candidate, sub aspectul structurilor de costuri şi nevoilor de investiţii. Suplimentar condiţiilor de mediu diferite, diferenţele apărute în estimări pot fi atribuite discrepanţelor metodologice între procedurile de calcul. Fiecare dintre studiile realizate în statele candidate (în documente oficiale ale ministerelor de resort sau în studii ale unor institute de cercetări) furnizează definiţii foarte diferite ale zonelor analizate; de aceea, zonele de investiţii nu pot fi uşor comparabile. De exemplu, estimarea Cehiei nu include investiţiile pentru reducerea poluării aerului cauzate de surse mobile şi a ignorat în bună măsură investiţiile publice în acest sector. În schimb, Banca Mondială a estimat costurile similare ale Poloniei, centrându-se în mod exclusiv pe investiţiile sectorului public.

Pe de altă parte, investiţiile de mediu prezentate pe cap de locuitor par să urmeze un cadru similar. Costurile sunt apropiate de 1 miliard de euro la un milion de locuitori în toate cele patru state candidate. Astfel, rezultatele pot fi comparate, în pofida unor lipsuri.

Investiţiile de mediu pe cap de locuitor în statele candidate

	Statul
	Investiţiile totale (în miliarde euro, la nivelul anului 1998)
	Populaţia (milioane)
	Investiţii pe cap de locuitor (mii euro)

	Slovenia
	2,7
	2,0
	1,35

	Cehia
	7,5
	10,3
	0,73

	Ungaria
	9,5–13
	10,2
	0,93–1,3

	Polonia
	22,1–42,8
	38,7
	0,57–1,1


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 22.

Discrepanţe suplimentare în realizarea estimărilor sunt asociate distribuirii investiţiilor totale între sectoarele public şi, respectiv, privat. Este de observat un cadru convergent în Slovenia, Ungaria şi Polonia, unde sectorul public este de aşteptat să contribuie cu circa 65% din costul investiţiilor totale. Excepţia este Cehia, care a evaluat că sectorul public va contribui doar cu 4% la realizarea investiţiilor.

Repartiţia investiţiilor între sectorul public şi cel privat în statele candidate

	Statul
	Sectorul privat
	Sectorul public

	Slovenia
	30
	70

	Cehia
	96
	4

	Ungaria
	27
	62

	Polonia
	30–40
	60–70


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 23.

Acest rezultat contrastează cu distribuirea cheltuielilor care sunt deja realizate în Cehia, unde investiţiile din sectorul public acoperă circa 50% din totalul costurilor. Unul dintre motivele posibile pentru această estimare inexactă rezidă în aceea că respectivele costuri sunt în fapt legate în mod exclusiv de investiţiile din sectorul privat. Acest lucru poate explica şi nivelul relativ scăzut al costurilor, în comparaţie cu celelalte trei state. 

 3.5.1. Cehia

 

Politica de mediu din 1999

 

Ministerul Mediului din această ţară a dat publicităţii în 1999 “Politica de mediu” (State Environmental Policy). Principiile acesteia sunt următoarele: analiza economică a obiectivelor politicii de mediu şi a măsurilor necesare a fi adoptate se va realiza în mod continuu; în acelaşi timp, fezabilitatea acestora va fi evaluată în termeni economici, propunându-se şi termene pentru punerea lor în aplicare. Aceste analize economice vor include, de asemenea, o evaluare a instrumentelor potenţiale pentru îndeplinirea obiectivelor individuale ale politicii de mediu. Vor avea prioritate instrumentele care pot duce la îndeplinire aceste obiective la cele mai scăzute costuri. Pe baza acestor analize a costurilor şi a instrumentelor recomandate, fezabilitatea economică a obiectivelor individuale şi repartizarea lor în timp vor fi reevaluate, iar obiectivele şi priorităţile individuale vor fi modificate.

În privinţa evoluţiei investiţiilor de mediu pe termen lung din Cehia, după o fază iniţială de investiţii relativ scăzute, a urmat o creştere rapidă a acestora, ca o consecinţă a noii legislaţii a mediului. În pofida creşterii rapide a cheltuielilor de investiţii pentru protecţia mediului, nivelul creşterii a scăzut începând din 1995. Raportate la PIB, aceste investiţii au atins un maximum în 1994, ele rămânând stabile, începând din 1995, la un nivel de circa 2,4%.

Cota investiţiilor de mediu din totalul investiţiilor a variat în jurul cifrei de 8% în ultimii ani. Se apreciază că acest nivel de investiţii este unul relativ ridicat în comparaţie cu alte state, precum statele UE, unde acest nivel este de 1–3%. Acest nivel este mai mare şi în termeni absoluţi. Nivelul investiţiilor este chiar mai ridicat de câteva ori în cazul societăţilor ale căror operaţiuni erau necorespunzătoare în raport cu legislaţia de mediu sau au fost obligate în trecut la plata unor daune pentru accidente de mediu. Cu toate acestea, prin comparaţia nivelurilor absolute ale cheltuielilor de mediu din Cehia şi din alte state, acesta este de câteva ori mai scăzut în statul respectiv.

Ultimii ani au atras o scădere relativ însemnată a cotei de finanţare a obiectivelor de mediu din bugetele publice. Resursele interne ale instituţiilor, precum şi instrumentele de credit reprezintă, în opinia acestei Strategii, sursele cheie de finanţare a investiţiilor de mediu. 

Investiţiile în colectarea şi tratarea apelor menajere reprezintă o prioritate în cadrul bugetelor locale de mediu (la nivelul anului 1997, 6,2 miliarde coroane din totalul de 13,2 miliarde coroane). Este de aşteptat ca acest domeniu să atragă chiar o mai mare cotă din bugetele locale în viitor, aşa după cum indică studii preliminare asupra impactului aderării Cehiei la UE.

Respectivele tendinţe înregistrate în domeniul cheltuielilor de investiţii şi finanţare indică faptul că instrumentele de mediu nu au avut până în prezent efecte semnificative asupra creşterii resurselor la bugetele publice. Ca o consecinţă a armonizării legislaţiei interne cu cea a UE, va fi necesară stabilirea unor noi priorităţi şi concentrarea, în special, pe calitatea apei, domeniu în care va predomina tratamentul apelor menajere la nivelul municipalităţilor.

Cele mai importante cote din investiţiile de mediu sunt în următoarele sectoare industriale:

- producţia şi distribuţia energiei electrice, a gazului, a aburilor şi a apei calde (13 miliarde coroane);

- industria chimică (2,4 miliarde coroane);

- industria metalurgică (1,4 miliarde coroane);

- industria hârtiei (1,2 miliarde coroane);

- administraţia publică, apărarea, asigurările sociale (11, 1 miliarde coroane).

Ca o consecinţă a schimbării priorităţilor menţionate, este de aşteptat o schimbare a principalelor sarcini financiare pentru acele sectoare în care trebuie aplicate măsurile menţionate în Legea calităţii aerului.

Comparaţiile sectoarelor cheie conduc la următoarele concluzii:

- 87,4% din finanţarea protecţiei atmosferei în 1996 a fost realizată din resurse proprii şi din credite. Îndeplinirea standardelor stabilite prin Legea calităţii aerului s-a realizat în principal prin aplicarea principiului “poluatorul plăteşte”, cu o asistenţă minimă din partea statului (9,3%). Investiţiile nu reprezintă doar o sarcină directă impusă companiilor, dar şi o slăbire a poziţiei acestora pe pieţele globale; în consecinţă, acestea au contribuit la dificultăţile induse afacerilor dependente de ele. Pe de altă parte, legea respectivă nu a atras în mod suficient sprijinul statului, ceea ce explică lipsa problemelor de aducere la îndeplinire a acestui act normativ prin asistenţa din partea bugetelor publice.

- cota de investiţii pentru protecţia atmosferei din totalul investiţiilor de mediu a atins un vârf în 1996 (58%); un al doilea vârf al investiţiilor în acest domeniu era aşteptat în 1998, an în care trebuia finalizată aplicarea măsurilor necesitate de către Legea nr. 308/ 1991.

- cota de cheltuieli ale Fondului Public de Mediu (State Environmental Fund–SEF) pentru protecţia mediului (inclusiv Programul de protecţie a aerului) au reprezentat 35% pentru perioada 1994–1997 (circa 1,2 miliarde coroane în termeni absoluţi) şi 48% pentru 1995–1996 (2,2 miliarde coroane în termeni absoluţi). În 1997 a fost redirecţionată din bugetele publice suma totală de 2,1 miliarde coroane pentru sprijinirea protecţiei aerului prin împrumuturi rambursabile şi nerambursabile (granturi).

- în utilizarea fondurilor prestructurale primite de la UE va fi acordată prioritate surselor moderne şi eficiente de energie şi căldură, inclusiv sursele reutilizabile şi, în special, acelora cu impact favorabil asupra mediului la nivel local şi regional.

- este de aşteptat ca protecţia apei să devină o prioritate în perioada de tranziţie spre aderarea la UE. Cota de investiţii pentru protecţia aerului din totalul investiţiilor de mediu a scăzut, în mod general, de la 40% la începutului anilor ’90 la circa 27% în 1996 şi 1997. În 1996, cota de auto-finanţare pentru investiţiile în protecţia apei a fost de 67%, iar cota de finanţare publică de 27,7%.

- va fi necesară o creştere a resurselor financiare din partea bugetelor publice, în special în legătură cu implementarea acquis-ului comunitar în domeniul protecţiei apei. Cerinţele tratării apelor menajere şi modernizării sistemelor de canalizare nu reprezintă doar noile priorităţi, dar constituie şi cerinţe semnificative de sprijin din partea fondurilor publice.

- la nivelul anului 1999, cota de cheltuieli de mediu din partea bugetului de stat destinată protecţiei apelor a fost de 19,5%, adică de 857 milioane coroane în termeni absoluţi. În 1994 şi 1995, cota de cheltuieli din SEF pentru protecţia apelor a fost de circa 56%, iar în 1995–1996 de 42–44%. Pentru perioada 1994–1997 cheltuielile s-au ridicat la circa 2 miliarde coroane.

- finanţarea tratamentului deşeurilor este caracterizată de către Politica de mediu a Cehiei drept stabilă. În acest domeniu cota propriilor resurse şi a creditelor s-a ridicat la 85,8% în 1996, cu asistenţă din partea statului de 11,7%. Cota investiţiilor de administrare a deşeurilor din totalul investiţiilor de mediu a crescut de la 8,6% în 1995 la 11,8% în 1997. Volumul fondurilor investite de către SEF în tratamentul deşeurilor a scăzut începând din 1995 (de la 248 de milioane coroane în acel an la 60 de milioane coroane în 1997). În 1997, a fost investită suma de 0,7 miliarde coroane prin împrumuturi rambursabile şi nerambursabile din partea bugetelor publice.

- obligaţia impusă producătorilor de a prelua anumite produse şi deşeuri va conduce, conform aceluiaşi document de politică la o creştere a investiţiilor de circa 1,4 miliarde coroane anual, pentru perioada 1999–2002. Cu toate acestea, era de aşteptat ca aceste cheltuieli să nu fie suportate de către stat, dat fiind faptul că aceste costuri rezultă din obligaţii legale. Totuşi, în anumite cazuri este posibil ca investiţiile să fie co-finanţate din bugetele municipale. 

 

Politica de mediu a Cehiei–ianuarie 2001

 

Politica de mediu a Cehiei a suferit ajustări la începutul anului 2001. După cum apreciază documentul de politică a mediului, investiţiile legate de protecţia mediului au crescut în mod considerabil în ultimii 10 ani, de la 6 miliarde coroane (adică aproximativ 1% din PIB) în 1990, la circa 35–40 miliarde coroane (2–2,4% din PIB) în prezent. Volumul investiţiilor de mediu din Cehia este apreciat a fi mult mai ridicat decât în statele membre ale UE, datorită condiţiilor precare existente la începutul tranziţiei. Aceste costuri extrem de ridicate au condus la scăderea poluării aerului, în special prin aplicarea tehnologiilor avansate de filtrare a emisiilor de gaze industriale. Investiţiile din domeniul protecţiei apei s-au stabilizat la un nivel de aproximativ 10 milioane de coroane anual.

În decursul deceniului trecut, cota investiţiilor finanţate din surse publice din totalul investiţiilor a scăzut în mod gradual, la un nivel de circa 4–7 miliarde coroane, adică circa 10–20% din totalul investiţiilor.

State Environmental Policy din 2001 emite câteva concluzii foarte importate în privinţa evaluării finanţării necesare:

- cota investiţiilor de mediu din PIB a crescut gradual la aproximativ 2,4%, şi a rămas la un nivel de circa 2,0% pe termen lung (ridicându-se–în valoare absolută–la circa 35–40 de miliarde coroane anual);

- cele mai multe investiţii de mediu au fost finanţate din resursele investitorilor existenţi în ţară, cele mai multe în domeniul protecţiei aerului şi al apei, acolo unde cota de participare la finanţare a resurselor publice a scăzut;

- cheltuielile totale de la bugetul de stat, prin Fondul de mediu (State Environmental Fund–SEF) şi prin fondul National Property Fund (NPF) au atins un volum anual de 9–10 miliarde coroane (înainte de schimbarea produsă prin includerea cheltuielilor pentru furnizarea apei potabile: în acest caz, volumul cheltuielilor a atins 13 miliarde coroane); acest volum de cheltuieli reprezintă 1,4% din totalul cheltuielilor publice (sau 2,7%, în cazul excluderii cheltuielilor bugetului de stat);

- cheltuielile bugetelor regionale pentru protecţia mediu în perioada 1997–1999 s-au ridicat la circa 12,5–14,5 miliarde coroane; în general, cheltuielile neconsolidate din bugetele locale în aceeaşi perioadă au fost de circa 150–170 miliarde coroane. Cea mai mare parte a cheltuielilor (97%) a fost realizată de către municipalităţi şi asociaţii de municipalităţi, dintre care 50% au constituit cheltuieli de capital. În cursul deceniului trecut s-a înregistrat o scădere graduală a cotei investiţiilor de mediu finanţate din resurse publice. Cu toate acestea, un număr de bugete locale sunt împovărate de investiţiile necesare finanţării măsurilor de protecţie a mediului (emisiile de gaze, managementul deşeurilor, tratamentul apelor menajere) sau de către programele de dezvoltare ale mediului.

Calculele preliminare publicate în Politica de mediu a Cehiei (ianuarie 2001) indică faptul că va fi necesar un volum de cheltuieli de circa 3% din PIB pentru protecţia mediului. Conform estimărilor experţilor cehi, costurile globale anuale (de capital şi cele curente), inclusiv cheltuielile de la bugetul de stat, ar putea reprezenta până la 56–58 miliarde coroane anual. Trebuie menţionat şi faptul că această evaluare nu include decât costurile de adoptare a standardelor comunitare de mediu, adică cele legate de aderarea Cehiei la UE.

Cheltuielile totale de mediu sunt estimate la aproximativ 280 miliarde coroane şi sunt destinate, în cea mai mare parte a lor, perioadei de timp de până în 2005. Pentru directivele comunitare care implică investiţii mai importante, cheltuielile se vor face chiar şi în perioada 2006–2012.

Volumul total de investiţii necesare se împarte astfel:

- protecţia aerului–17 miliarde coroane;

- protecţia aerului şi incinerarea deşeurilor–7 miliarde coroane;

- deşeuri–11 miliarde coroane;

- depozitarea deşeurilor–7 miliarde coroane;

- protecţia apei, tratamentul apelor menajere şi sistemele de canalizare–98 miliarde coroane;

- protecţia apei şi apa potabilă–30 de milioane coroane;

- protecţia apei–substanţe periculoase–13 miliarde coroane;

- protecţia apei–nitraţi–39 miliarde coroane;

- prevenirea şi controlul integrate ale poluării (Integrated Pollution Prevention and Control–IPPC)–70 miliarde coroane (costurile de punere în aplicare a IPPC sunt estimative);

- accidente industriale, substanţe chimice şi biocid–4 miliarde coroane.

După convertirea acestor cheltuieli în fluxuri de investiţii anuale, ele corespund unor investiţii anuale de 26–32 miliarde coroane, volumul cel mai ridicat fiind necesar în perioada 2004–2008.

Bugetul de stat ar urma să participe la finanţarea cheltuielilor totale cu aproximativ 13%, ceea ce în termeni absoluţi reprezintă 5,5 miliarde coroane anual. Bugetele locale vor fi, în mod direct sau indirect, afectate de costurile din domeniul infrastructurii publice (managementul deşeurilor, tratamentul apelor menajere şi furnizarea apei potabile). Valoarea estimativă a investiţiilor din domeniul infrastructurii publice de mediu se ridică la aproximativ 140 miliarde coroane.

O ideea principală a Politicii de mediu este aceea că strategia pentru continuarea finanţărilor va acoperi doar domeniul adoptării cerinţelor de mediu comunitare necesare aderării Cehiei la UE. Strategia de finanţare nu include costurile de investiţii care nu sunt legate de adoptarea standardelor UE. Mai mult, costurile de atingere a standardelor constituie marea majoritate a cheltuielilor din SEF, în special pe termen mediu, până în 2003.

Impactul aderării Cehiei la UE asupra bugetului de stat în privinţa finanţării investiţiilor din infrastructura publică, pentru perioada 2000–2003, se vor ridica la 12,1 miliarde coroane. Din cheltuielile SEF, aderarea Cehiei la EU va implica investiţii financiare de cel puţin 6,4 miliarde coroane, pentru măsurile de tratare a apelor menajere municipale. Finanţarea acestor cheltuieli din surse externe (în special din programele UE–ISPA şi Phare) este estimată, pentru perioada 2000–2003, la aproximativ 5,3 miliarde coroane, în special pentru investiţiile de la nivel municipal (tratarea apelor menajere şi furnizarea surselor de apă potabilă).

Cele mai costisitoare directive comunitare de mediu necesare a fi adoptat sunt următoarele (perioada 2000–2003):

	Directiva
	Costuri estimate (miliarde coroane)

	Directiva Consiliului 91/271/EEC privind tratarea apelor menajere municipale 

(Council Directive 91/271/EEC on treatment of municipal waste waters)
	31,9

	Directiva Consiliului 76/464/EEC privind poluarea cauzată de anumite substanţe periculoase deversate în mediul acvatic 

(Council Directive 76/464/EEC on pollution caused by certain hazardous substances discharged into the aquatic environment)
	13,4

	Directiva Consiliului 98/83/EEC privind calitatea apei destinate consumului uman

(Council Directive 98/83/EEC on the quality of water intended for human consumption)
	11,0

	Directiva Consiliului şi a Parlamentului European 98/70/EC privind calitatea petrolului şi a combustibililor diesel

(Council and EP Directive 98/70/EC on the quality of petrol and diesel fuels)
	6,4

	Directivele relevante ale Consiliului în domeniul substanţelor chimice, prevenirea accidentelor şi a biocidului

(Relevant Council Directives in the area of chemical substances, prevention of accidents and biocides)
	5,7

	Directiva Parlamentului European 94/62/EC privind ambalarea şi ambalarea deşeurilor

(EP Directive 94/62/EC on packaging and packaging waste)
	4,5

	Directivele Consiliului privind limitarea emisiilor de componente volatile organice formate prin folosirea solvenţilor organici în anumite activităţi şi instalaţii

(Council Directives on limiting emissions of volatile organic compounds formed in the use of organic solvents in certain activities and certain installations)
	4,0

	Directiva Consiliului 89/369/EEC privind prevenirea poluării aerului prin noile incinerări municipale de deşeuri. Directiva Consiliului 94/67/EC privind incinerarea deşeurilor periculoase.

(Council Directive 89/369/EEC on prevention of air pollution from new municipal waste incinerators. Council Directive 94/67/EC on incineration of hazardous waste)
	2,9

	Directiva Consiliului 75/439/EEC privind managementul deşeurilor uleioase

(Council Directive 75/439/EEC on management of waste oils)
	1,5

	Directiva Consiliului 93/31/EcC privind terenurile degradate

(Council Directive 99/31/EC on waste landfills)
	1,2

	Regulamentul Consiliului 793/93 (EEC) privind evaluarea şi controlul riscurilor substanţelor existente

(Council Regulation 793/93 (EEC) on evaluation and control of the risks from existing substances)
	1,2

	Directiva 91/676/EEC privind poluarea apei de nitraţii din surse agricole

(Directive 91/676/EEC concerning pollution of water by nitrates from agricultural sources)
	20


Sursa: Ministerul ceh al mediului: State Environmental Policy, ianuarie 2001.

Finanţarea sau co-finanţarea din bugetul de stat pentru priorităţile de mediu se va face prin alocarea resurselor din capitolele bugetare ale Ministerului Mediului, Ministerului Agriculturii, Ministerului Sănătăţii, Ministerului Apărării, Ministerului de Interne şi Ministerului de Finanţe. Fondurile extrabugetare (SEF şi NPF) vor finanţa măsuri în conformitate cu strategia aprobată, priorităţile sectoriale şi cu co-finanţarea din programele internaţionale (ISPA). Resursele financiare din NPF pot fi folosite pentru remedierea pagubelor mai vechi produse mediului, însă acestea nu reprezintă un obiectiv al procesului de adaptare al standardelor de mediu. Programele şi fondurile extrabugetare au un impact indirect important asupra mediului (Fondul pentru infrastructura publică de transporturi–State Transport Infrastructure Fund, Fondul de stat pentru dezvoltarea gospodăriilor–State fund for housing development etc.)

Sectorul privat continuă să reprezinte o sursă de finanţare, însă clasificarea şi împărţirea în timp a cheltuielilor sunt necunoscute. De aceea, statul va introduce reglementări mai stricte sub aspectul politicii de punere în aplicare a acestor investiţii. Ministerul mediului va iniţia introducerea unor stimuli fiscali pozitivi, care se favorizeze cheltuielile de mediu (de exemplu, amortizarea mai rapidă a acestora din urmă).

În mod suplimentar, va fi necesară, conform Politicii de mediu din Cehia, dezvoltarea unor noi abordări pentru finanţarea proiectelor, cum ar fi finanţarea acestora prin leasingul infrastructurii, în care investitorul este fie operator, fie o anumită companie, în special în domeniul investiţiilor în infrastructura publică.

Politica de mediu a Cehiei din ianuarie 2001 are în vedere un “scenariu optim”, conform căruia ajustarea standardelor de mediu în raport cu cele comunitare se va realiza până în 2005. În cadrul acestui scenariu, ţinta se află în mişcare, dat fiind faptul că se realizează progrese chiar în statele membre ale UE. 

 

Conform studiului elaborat de către Dominika Anna Dziegielewska, citat anterior, repartiţia costurilor totale între sectorul public şi respectiv privat se prezintă astfel: cea mai mare parte a acestei sarcini (reprezentând aproximativ 96,6%), evaluată la peste 6,5 miliarde euro, va fi suportată de către sectorul privat. Sectorul public va contribui cu circa 240 milioane euro, ceea ce reprezintă 3,4% din costurile totale. Sursele publice de finanţare vor fi furnizate din bugetele municipalităţilor (o dată ce majoritatea responsabilităţilor legate de protecţia mediului este delegată nivelului municipal), din bugetul Ministerului Agriculturii care sprijină, în principal, activităţile de protecţie a apei, precum şi din Fondurile de mediu, care tind să finanţeze activităţile de protecţie a mediului, NPF, care investeşte în special în controlul poluării şi sursele internaţionale de finanţare. În total, volumul de investiţii acoperit de către bugetul de stat al Cehiei va reprezenta aproximativ 120 milioane euro.

 

 

Distribuţia investiţiilor între sectorul privat şi cel public (în milioane euro şi în %)

	Categoria
	Sectorul
	privat
	Sectorul
	public
	Total

	 
	Milioane euro
	%
	Milioane euro
	%
	 

	Costuri socio–economice
	 
	 
	 
	 
	 

	Apă
	4053,3
	99,7
	10,7
	0,3
	4064

	Aer
	1742,7
	99,6
	7,3
	0,4
	1750

	Managementul deşeurilor
	867,7
	98,5
	13,2
	1,5
	881

	Zgomot
	0,0
	0
	123
	100
	123

	Materiale genetice
	102,6
	98,7
	1,4
	1,3
	104

	Protecţia pădurii şi a naturii
	0,0
	0
	4
	100
	4

	Cheltuieli orizontale
	0,0
	0
	78
	100
	78

	Cheltuieli administrative
	0,0
	0
	78
	100
	78

	Total
	6766,3
	96,6
	239,1
	3,4
	7005,5


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 13.

În opinia acestei autoare, rezultatele ridică probleme privind realismul estimărilor. Distribuţia între sectorul public şi cel privat contrastează spectaculos cu estimările realizate în alte state candidate, unde sectorul public contribuie la suportarea costurilor în proporţie de 60–80% din valoarea totală.

Această distribuire a costurilor din Cehia contrastează, de asemenea, cu cheltuielile din perioada 1993–1998, perioadă în care costurile totale ale investiţiilor s-au împărţit aproape egal între sectorul public şi cel privat (conform National Programme on Preparation of the Czech Republic for Accesion to EU, Environment din 1999). Astfel, limitele inferioare ale costurilor vor fi realizate prin ignorarea unei părţi substanţiale a investiţiilor care vor fi realizate de către sectorul public.

  

3.5.2. Slovenia

 

Procesul de îndeplinire a standardelor comunitare de mediu presupune atingerea obiectivelor general definite în Planul naţional de acţiune pentru mediu (National Environmental Action Plan–NEAP), un document oficial care reglementează viitoarea politică de mediu din Slovenia. Principalele domenii avute în vedere de NEAP privesc poluarea apei, administrarea deşeurilor solide şi conservarea biodiversităţii. 

Costurile totale de îndeplinire a directivelor UE de către Slovenia sunt estimate la circa 2,7 miliarde euro. Astfel, în cadrul scenariului 1, prin care Slovenia ar urma să adere la UE până în 2005, fără perioade tranzitorii, sarcina anuală impusă economiei slovene va corespunde unui nivel de 1,56% din PIB. În cazul în care costurile socio–economice se vor extinde pe încă trei ani, astfel încât deplina convergenţă cu standardele comunitare să fie atinsă în 2008, aceste costuri vor fi reduse la 1,07% din PIB anual. 

Costurile estimate prin scenariul 2a, conform căruia Slovenia nu va putea adera la UE datorită unui eşec al îndeplinirii criteriilor de convergenţă, se vor ridica la mai puţin de 0,87% din PIB anual, în situaţia în care nu se presupun perioade tranzitorii, şi la mai puţin de 0,72% din PIB anual, presupunând că vor fi permise investiţii social–economice pentru o perioadă de încă 2 ani. Acest volum de investiţii este folosit ca punct de referinţă şi este asociat cu deplina convergenţă a mediului până la 2010 şi, respectiv, 2012.

Cu toate acestea, prin scenariul 2a, dacă până în 2010 Slovenia nu va reuşi să îndeplinească cerinţele legate de mediu ale UE, investiţiile totale vor fi mai reduse. Valoarea lor precisă va depinde de gradul de armonizare a mediului. Suplimentar, ca o consecinţă a neaderării, este probabil ca Slovenia să nu primească întregul ajutor financiar de pre-aderare din sursele Uniunii, previzionate a fi de 10–20% din costurile totale necesare investiţiilor de mediu. Astfel, alocarea finală a costurilor va trebui acoperită din surse interne.

Prin scenariul 2b, care presupune o situaţie în care Slovenia va fi gata să adere la UE până în 2005, însă Uniunea nu va fi pregătită pentru extindere până în 2010, nivelul cheltuielilor anuale destinate protecţiei mediului vor corespunde unei valori de 1,56% din PIB. Prin acest scenariu, este foarte probabil ca Slovenia să aibă acces la fondurile de pre-aderare.

Costurile administrative şi instituţionale derivă din cele două componente (administrativă şi, respectiv, instituţională). În conformitate cu strategia slovenă, investiţiile necesare de edificare şi restructurare a structurii instituţionale–sporirea numărului de personal, instruirea profesională suplimentară, monitorizarea şi punerea în aplicare a legilor–se vor ridica la circa 14,4 milioane euro. Acest volum este relativ mic, reprezentând circa jumătate de procent din costurile de îndeplinire a standardelor şi, în consecinţă, a fost apreciat drept neglijabil.

Consecinţele socio–economice. Restul de 99,5% din costurile totale sunt asociate cu investiţiile necesare îndeplinirii standardelor de mediu comunitare. Trei domenii necesită cele mai ridicate investiţii (care, împreună, se ridică la 93% din costurile socio–economice); aceste sunt poluarea apei şi, respectiv, a aerului, precum şi managementul deşeurilor.

 

Costurile investiţiilor de mediu (în milioane euro, la nivelul preţurilor din 1998)

	Categorie
	Costuri
	%

	Apă
	1183
	43,4

	Aer
	241
	8,8

	Managementul deşeurilor
	1118
	41,0

	Materiale genetice
	3
	0,1

	Protecţia pădurii şi a naturii
	120
	4,4

	Poluarea industrială
	50
	1,8

	Costuri orizontale
	10
	0,4

	Total
	2725
	100


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 7.

Costurile pentru reducerea poluării aerului se vor ridica la circa 1183 milioane euro, adică circa 43% din totalul costurilor. Aceste investiţii, care reprezintă cea mai însemnată parte a investiţiilor de mediu vor fi realizate pentru aplicarea unui tratament unitar apei menajere industriale şi urbane, pentru tratarea surselor de apă potabilă din Slovenia şi pentru îndeplinirea cerinţelor speciale de tratare avansată a apei menajere municipale. 

Totalul costurilor pentru reducerea poluării aerului vor fi de circa 241 milioane euro, adică aproximativ 9% din costurile totale. Aceste costuri vor fi asociate cu reducerea emisiilor surselor poluante de aer, în special cele de sulf şi de azot. Costurile relativ scăzute, în comparaţie cu alte state candidate (Polonia, Ungaria, Cehia, de exemplu), se explică prin aceea că politica de mediu slovenă din ultimii ani s-a centrat în mod esenţial pe reducerea poluării din aceste surse. Ca o consecinţă a acestei politici, emisiile au fost reduse cu peste 34% în perioada 1991–1997, conform Anuarului statistic al Sloveniei pe 1998. Reducerea suplimentară a poluării este asociată cu investiţiile suplimentare direcţionate spre închiderea unor surse industriale poluante. Suplimentar, se impune reducerea emisiilor de azot.

Managementul deşeurilor va implica o sumă de 1118 milioane euro pentru atingerea standardelor comunitare. Acest tip de investiţii reprezintă cea de-a doua componentă, ca importanţă (41%), din costurile totale. Investiţiile vor fi destinate realizării unor capacităţi de reciclare şi refolosire a deşeurilor, care, la nivelul anului 1999, erau extrem de rare în Slovenia. De asemenea, ele vor avea în vedere construirea unor capacităţi de incinerare a deşeurilor la nivel municipal, monitorizarea apei de suprafaţă şi a extracţiei de gaze. Suplimentar, Slovenia va trebui să schimbe practicile actuale din agricultură, prin utilizarea deşeurilor de azbest.

Costurile totale includ atât componenta administrativă, cât şi cea socio–economică, suportată atât de sectorul public, cât şi de cel privat. Cu toate acestea, cea mai mare partea a investiţiilor, peste 2 miliarde de euro, reprezentând 70% din costurile totale, vor fi suportate de sectorul public. Sectorul privat va contribui cu aproximativ 755 milioane euro, care reprezintă mai puţin de 30% din costuri.

În conformitate cu SLO 101, distribuirea finală a costurilor va implica patru mari “actori”: guvernul central, municipalităţile, sectorul industrial şi gospodăriile.

Astfel, cea mai mare sarcină investiţională va reveni municipalităţilor, care vor trebui să contribuie cu 1041 miliarde euro, circa 58% din necesarul total. Guvernul central va trebui să acopere doar 12% din costuri (224 miliarde euro), în timp ce industria va contribui cu 21%. Doar 9% din costurile totale vor fi impuse gospodăriilor, în domeniul poluării aerului, care a fost substanţial redusă.

 

 

3.5.3. Ungaria

 

Conform Ministerului Mediului din Ungaria, priorităţile de mediu recunoscute oficial includ sistemele de canalizare, tratamentul apelor menajere, calitatea aerului şi managementul deşeurilor.

Costurile totale ale investiţiilor pentru ca Ungaria să atingă standardele comunitare de mediu se cifrează între 9,5–10,3 miliarde euro, conform unei estimări realizate în 1998. Această estimare prezintă costurile totale de armonizare ca situându-se între 6,8–7,6 miliarde euro, fără a fi incluse costurile pentru reducerea poluării din transport, care s-ar ridica la 2,5 miliarde euro. Conform unei estimări a Comisiei Europene din 1997, aceste costuri s-ar ridica la 11,5–13 miliarde euro.

Conform scenariului 1, în care Ungaria ar urma să adere la UE în 2005, rata anuală a investiţiilor va fi de 2,12–2,90% din PIB, în situaţia absenţei perioadelor tranzitorii. În cazul în care vor exista încă 3 ani pentru atingerea standardelor comunitare, costurile vor scădea la 1,44–1,97% din PIB anual.

Dacă se ia în considerare scenariul 2b, în care Ungaria ar fi pregătită să adere la UE în 2005, însă Uniunea nu ar fi încă pregătită pentru extindere, nivelul anual al costurilor ar fi identic cu cel din scenariul 1. Cu toate acestea, prin acest scenariu, Ungaria ar pierde asistenţa financiară de pre-aderare.

Costurile de adoptare a standardelor prin aceste scenarii sunt extrem de ridicate. În 1996, Ungaria a investit în protecţia mediului 1% din PIB, în 1997 1,1%, iar pentru perioada 2000–2002 ar urma să fie de maximum 1,7% din PIB, conform Programului Naţional de Mediu (National Environmental Programme–NEP). Ungaria ar putea cere o perioadă de tranziţie mai îndelungată în domeniile cu cele mai ridicate costuri. 

Costurile asociate scenariului 2a, prin care Ungaria nu va adera la UE datorită unui eşec al îndeplinirii depline a cerinţelor de aderare, se ridică la mai puţin de 1,17–1,60% din PIB. În situaţia în care se vor permite 2 ani tranzitorii, costurile se vor reduce la mai puţin de 0,97–1,39% din PIB anual. Astfel, costurile maximale estimate în acest caz scad sub plafonul previzionat prin Programul Naţional de Mediu. Cu toate acestea, conform acestui scenariu, Ungaria ar putea pierde finanţarea din fondurile de pre-aderare la UE, care, conform estimărilor furnizate de Ministerul pentru Afaceri Externe al Ungariei se va ridica la 11% din costurile totale pentru armonizarea mediului.

Date fiind estimările generale, în cazul în care data de aderare a Ungariei la UE este 2005, vor fi necesari cel puţin 5 ani de tranziţie pentru a se atinge plafonul de 1,7% din PIB. O perioadă mai lungă de tranziţie este foarte probabil necesară, astfel încât costurile de mediu să nu constituie o povară covârşitoare pentru economia naţională.

Costurile administrative totale vor reprezenta aproximativ 2% din costurile totale de armonizare. Creşterea necesară a personalului administrativ conform estimărilor ministerului de resort va fi de aproximativ 22–24%.

În mod suplimentar, monitorizarea şi punerea în aplicare a standardelor vor trebui sporite. De exemplu, în domeniul reducerii poluării aerului, pe lângă standardele restrictive în privinţa emisiilor, reglementările Uniunii în privinţa poluării aerului impun, de asemenea, dispoziţii mai stricte privitoare la schimbul de date şi informaţii. 

Costurile globale socio–economice vor constitui aproximativ 98% din totalul costurilor şi vor fi destinate, în principal, investiţiilor în protecţia aerului şi a apei şi în reducerea poluării, precum şi în domeniul managementului deşeurilor. 

Costul investiţiilor de mediu în miliarde euro (la nivelul anului 1998)

	Categorie
	Distribuire în %
	Estimarea lui Kerekes şi Kiss
	Estimarea Europene
	Comisiei 

	Apă
	34
	3,2 – 3,5
	3,7
	4,4

	Aer
	37
	3,5
	4,1
	4,8

	Managementul deşeurilor
	18
	1,8 – 2,3
	2,1
	2,5

	Altele
	11
	1,0
	1,0
	1,4


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 15.

Costurile reducerii poluării şi a protecţiei apelor vor reprezenta aproximativ 34% din costurile totale, iar în termeni absoluţi 3,2–4,4 miliare euro. Costurile vor acoperi investiţiile în tratarea apei menajere urbane, substanţelor periculoase şi reducerii concentraţiei de nitraţi, în domeniul sistemelor de canalizare, precum şi în atingerea standardelor de calitate comunitare în domeniul apelor de suprafaţă şi a celor subterane. Contribuţia majoră a acestor costuri se va referi la investiţiile în atingerea standardelor de mediu ale Uniunii în privinţa colectării şi tratării apelor menajere.

Costurile totale pentru reducerea poluării aerului se vor ridica la 37% din costurile totale, reprezentând circa 3,5–4,8 miliarde euro. Scopul general al investiţiilor va fi reducerea emisiilor din activităţi industriale şi servicii şi din folosirea anumitor produse. Vor fi necesare impunerea unor licenţe anumitor activităţi şi condiţii de folosire pentru anumite substanţe. Emisiile de gaze cauzate de către trafic vor trebui reduse, precum şi traficul auto în anumite zone. De asemenea, va fi necesară scăderea emisiilor din sursele de combustie existente, cărora li se va spori eficienţa energetică. 

Costurile totale pentru realizarea investiţiilor în domeniul managementului deşeurilor vor fi de aproximativ 18% din costurile globale (adică 1,8–2,5 miliarde euro). Sarcina globală în managementul deşeurilor va include managementul municipal, industrial şi cel al substanţelor periculoase. În general, minimizarea producerii de deşeuri, refolosirea deşeurilor existente şi depozitarea deşeurilor inutilizabile va trebui inclusă în cadrul activităţilor de producţie.

În prezent, 30% din deşeurile nepericuloase sunt procesate de către producătorii acestora, aproximativ 40% sunt vândute fie în interiorul acestui stat, fie în afara lui (în exterior doar 0,5% din această producţie). Tratamentul substanţelor periculoase implică construirea a 2–3 centre regionale de tratare a deşeurilor prin incinerare, modernizarea capacităţilor existente, precum şi crearea unor zone special amenajate pentru depozitarea acestora. O serie de investiţii din acest domeniu vor fi acoperite din Fondul de mediu, care va sprijini autorităţile locale, precum şi prin investiţiile realizate de către întreprinderi. 

În prezent, doar aproximativ 30% din materialele de împachetare sunt reciclate, în timp ce reglementările Uniunii impun Ungariei creşterea volumului la 50%.

Distribuirea totală a costurilor între sectorul public şi cel privat a reprezentat subiectul unei estimări a Ministerului Afacerilor Externe ungar în 1999. Nivel previzionat de investiţii suportate din fondurile publice va fi de aproximativ 62% (50% la nivel central şi 12% la nivel local). Doar 11% din costul total al investiţiilor vor fi finanţate prin fondurile de pre-aderare ale Uniunii Europene, iar 27% vor fi suportate de către companiile private.

Distribuirea costurilor între aceste sectoare înclină către sectorul public, însă această situaţie este de aşteptat să se inverseze în viitor. Ministerul Afacerilor Externe, în estimarea amintită, a previzionat faptul că implicarea fondurilor publice se va reduce în timp, lăsând locul celor private. Costurile iniţiale, reprezentând schimbările legislative şi instituţionale sunt finanţate din fondurile publice, însă trebuie urmate de către investiţii asociate cu îndeplinirea standardelor şi cu punerea în aplicare a noilor legi, care impun costuri asupra poluatorilor (regăsiţi în principal în sectorul public).

Volumul investiţiilor realizate din bugetul central va fi finanţat în principal de către Ministerul de Interne (56%). Cota rămasă va fi împărţită în mod egal între Ministerul Protecţiei Mediului (22) şi Ministerul Transportului, Comunicaţiilor şi Managementului Apei (22%).

Costurile care vor fi suportate de către gospodării nu au fost estimate, însă doar situaţia creşterii preţurilor la utilităţile publice va conduce la situaţia în care o parte a gospodăriilor cu venite mai mici vor trebui să aloce 20–25% din veniturile lor totale pentru a acoperi noile cheltuieli ale utilităţilor. 

 

3.5.4. Polonia

 

Politica de mediu pusă în aplicare în Polonia începând din 1990 s-a bazat pe priorităţile şi abordările definite în Politica Naţională de Mediu (National Environmental Policy). Aceasta accentuează criteriul eficacităţii costurilor, aplicarea instrumentelor economice, participarea publicului şi structura descentralizată a adoptării deciziilor. Obiectivul major al acestei politici este coordonarea graduală a politicilor de mediu din Polonia cu acordurile comunitare şi internaţionale de mediu. O atenţia specială este acordată reducerii pericolelor pentru sănătate, a reducerii poluării aerului şi apei, a solului, protecţiei sistemelor naturale şi, prin aceasta, creşterea calităţii apei şi sporirea atenţiei acordate depozitării deşeurilor. Standardele de emisie a gazelor au fost definite în sistemul legislativ al Poloniei foarte aproape sau identic în raport de standardele Uniunii Europene. Ca exemple sunt cele referitoare la concentrarea poluanţilor din industria energetică şi, respectiv, a sistemelor de canalizare municipale. Anumite standarde sunt chiar mai stricte, cum ar fi cele referitoare la concentrarea gazelor formate pe bază de azot. Cu toate acestea, adesea aceste standarde nu sunt aplicate în mod corespunzător. Alte componente legislative nu sunt reglementate sau nu sunt reformate corespunzător: este cazul investiţiilor realizate în monitorizare sau în punerea în aplicare a standardelor de mediu.

Schimbările şi ajustările necesare vor implica astfel investiţii substanţiale, atât în sectorul public, cât şi în cel privat. Estimările costurilor (Banca Mondială şi Centrul Regional de Mediu din Polonia) se centrează doar pe investiţiile sectorului public; de aceea, rezultatele prezentate trebuie tratate ca fiind semnificativ subestimate.

Studiul Băncii Mondiale accentuează necesitatea realizării de investiţii în instituţiile sectorului public, pe baza faptului că ulterior aderării Poloniei la UE, rolul agenţiilor publice va suferi o transformare. 

În conformitate cu analiza prezentată de Banca Mondială, Polonia va avea nevoie de circa 22–43 miliarde euro pentru a atinge standardele Uniunii. Nivelul acestor estimări este asociat cu cele două scenarii luate în considerare de către Banca Mondială. Nivelul inferior corespunde interpretării conform căreia directivele Uniunii ar permite minimizarea costurilor proiectate, prin sacrificarea creşterii globale a calităţii. Limita superioară este asociată cu o interpretare mai strictă a directivelor care ar induce o îmbunătăţire a calităţii mai ridicată.

Astfel, dacă Polonia aderă la UE până în 2005, fără perioade de tranziţie, sarcina anuală asupra economiei va corespunde unui nivel de 1,64–3,17% din PIB. În cazul în care s-ar presupune trei ani de tranziţie, costurile ar scădea la 1,11–2,16% din PIB. Prin urmare, costurile de armonizare prin scenariul cu limită superioară depăşesc în mod substanţial cheltuielile Poloniei din ultimii ani. De exemplu, cheltuielile de mediu din 1996 şi 1997 s-au ridicat la aproximativ 2% din PIB, care include atât cheltuielile pentru protecţia mediului (1,6% din PIB), cât şi managementul apei (0,4% din PIB).

Procentul de 2% din PIB corespunde nivelului de cheltuieli din statele dezvoltate şi reprezintă totodată o povară a economiei considerată a fi periculos de ridicată. Costurile relativ ridicate pot sugera faptul că zonele care impun cele mai ridicate costuri trebuie supuse în mod necesar unor perioade de tranziţie.

Prin scenariul 2b, în care Polonia ar fi gata de aderare la Uniune în 2005, însă până în 2010 Uniunea nu ar fi pregătită pentru extindere, nivelul cheltuielilor anuale privind protecţia mediului vor corespunde unui nivel de 1,64–3,17% din PIB. În mod suplimentar, în cazul neaderării Poloniei, aceasta ar pierde fondurile de pre-aderare. 

Prin scenariul 2a, în lipsa perioadelor de tranziţie, costurile s-ar ridica la 0,90–1,74% din PIB, iar în cazul a doi ani suplimentari de tranziţie, acestea s-ar ridica la 0,75–1,45% din PIB. Mai mult, contribuţia aşteptată de la UE, prin fondurile de pre-aderare ar fi mai scăzută.

Polonia a transpus deja multe directive ale UE în cadrul legislaţiei interne, însă acest proces nu s-a finalizat încă. Cea mai importantă problemă rămâne introducerea unor proceduri credibile pentru aplicarea acestora. Armonizarea necesită schimbări ale instituţiilor care pun în aplicare legislaţia. Polonia are, de asemenea, nevoie să continue procesul descentralizării structurii de adoptare a deciziilor. De exemplu, autorităţile locale şi regionale (voievodatele) ar trebui să-şi asume responsabilităţi primare în eliberarea permiselor de mediu şi în punerea în aplicare a acestui sistem.

Principalele investiţii luate în discuţie de către Banca Mondială se referă la apă, energie, deşeuri şi energia termică.

Costurile investiţiilor de mediu (milioane euro la nivelul anului 

1998 şi în %)

	Categorie
	Costuri
	 

	 
	Milioane euro
	%

	Apă
	12,2–20,7
	48–55

	Aer
	4,8–14,5
	23–34

	Managementul deşeurilor
	2,5–4,3
	10–11

	Altele
	2,6–3,3
	8–12


Sursa: Dominika Anna Dziegielewska, How much does it cost to join the European Union and who is going to pay for it?, International Institute for Applied System Analysis, Laxenburg, Austria, ianuarie 2000, p. 19.

Costurile armonizării cu directivele UE pentru sectorul apei (apa potabilă, sistemele de canalizare, tratarea apei menajere) sunt estimate la 12,2–20,7 miliarde euro, reprezentând 48–55% din costurile totale. Îndeplinirea reglementărilor UE în domeniul colectării şi tratării apei menajere reprezintă cea mai mare parte a costurilor totale. În mod curent, 80% din suprafeţele de apă nu îndeplinesc standardele comunitare şi doar 15% din apele menajere urbane sunt în concordanţă cu aceste cerinţe. 

Cerinţele UE vizează ca până în 2005 aproape toate zonele urbane cu o populaţie de peste 2000 de locuitori să pună în funcţiune sisteme de tratare a apei menajere cu cel puţin un tratament secundar. Una dintre poverile cele mai importante asociate armonizării va reprezenta instalarea unor capacităţi de tratare secundară a apei menajere în micile aşezări rurale. În fapt, 25–40% din populaţia rurală va trebui să aibă sisteme de canalizare.

În mod suplimentar, directivele referitoare la apă vor ridica standardele actuale ale Poloniei în special în privinţa pesticidelor şi clorhidraţilor. 

Costurile îndeplinirii standardelor Uniunii privind poluarea aerului vor costa 4,8–14,5 miliarde euro, adică 23–34% din costurile totale. Costurile vor fi în principal destinate reducerii dioxidului de sulf. Nivelul poluării aerului depăşeşte standardele UE în multe zone urbane. Reducerea va fi atinsă prin reglementarea surselor mobile şi reglementarea sistemelor de încălzire ale gospodăriilor. De exemplu, în zona Silezia, 80% din sursele de poluare a aerului provin din boilerele gospodăriilor. Conform estimărilor Băncii Mondiale, în întreaga ţară circa 0,9–1,2 milioane de gospodării vor trebui să-şi adapteze sistemele de încălzire şi de gaz. Circa 60% din gospodării folosesc în mod curent cărbuni şi 40% surse de gaz. 

Suplimentar, reducerea dioxidului de sulf reprezintă una din marile probleme de mediu ale Poloniei. Deşi emisiile totale de dioxid de sulf sunt în scădere (de exemplu, în 1996, emisia totală reprezenta 74% din emisia de la nivelul anului 1990), este necesară o reducere suplimentară. 

În privinţa managementului deşeurilor, Polonia şi-a modificat recent legislaţia din acest domeniu, deşi este încă necesară punerea în aplicare a unor directive comunitare. Investiţiile necesare pentru construirea de noi incineratoare pentru deşeurile municipale va reprezenta o mare parte a bugetului acestora pentru administrarea deşeurilor. 

În domeniul investiţiilor în capacităţile de tratare a deşeurilor nepericuloase, Polonia trebuie să crească în mod substanţial nivelul actual de reciclare, care reprezintă 40% pentru hârtie, mai puţin de 10% la sticlă, 2–3% pentru plastic şi 15–20% la metale.

Investiţiile necesare asociate procesului de armonizare vor trebui împărţite între sectorul public şi cel privat. Sectorul public (reprezentat de bugetul naţional, bugetele municipale şi fondurile de mediu) finanţau circa 60–70% din cheltuielile totale de mediu, însă estimările contribuţiei actuale (la nivelul anului 2000) nu sunt încă disponibile.

 

 

Finanţarea investiţiilor de mediu din Polonia (1991–1995)

	Sursa de finanţare
	Procentul din finanţarea totală a proiectelor de mediu

	 
	1991
	1992
	1993
	1994
	1995

	Fondurile de mediu
	40
	58
	47
	41
	40

	Investitori; împrumuturi bancare
	30
	20
	25
	31
	32

	Bugetul naţional
	5
	5
	7
	5
	5

	Bugete municipale
	20
	13
	16
	19
	18

	Fundaţii şi asistenţă străină
	5
	4
	5
	4
	5


Sursa: USAID, The Market for Financing of Environmental Investment Projects in Poland, 1995.

Polonia a derulat relativ lent acorduri de mobilizare a resurselor financiare private pentru investiţiile de infrastructură. Cu câteva excepţii importante (precum concesionarea serviciilor de apă din Gdank), au fost realizate progrese reduse în privinţa privatizării utilităţilor publice din sectoarele cheie. Aşa cum s-a întâmplat în Marea Britanie şi în alte state din Vestul Europei, costurile de îndeplinire a standardelor de mediu ale Uniunii vor deveni un factor crucial în modelarea structurii viitoare a sectoarelor direct afectate.

În sectorul energetic, modelul care pare a se aplica este acela al noilor investiţii majore finanţate de către investitorii privaţi, în timp ce majoritatea capacităţilor existente au rămas în proprietate publică. Pare destul de improbabil, apreciază Banca Mondială, ca societăţile producătoare de energie existente încă în proprietate publică să fie capabile de a spori finanţarea investiţiilor de mediu, din resurse proprii sau din împrumuturi.

Atingerea standardelor UE în privinţa emisiilor de gaze va impune sarcini semnificative celor mai multe sectoare industriale, administraţiei publice locale şi centrale, precum şi consumatorilor. Acele sectoare industriale care, foarte probabil, vor suporta cele mai ridicate costuri sunt cele care aparţin contributorilor majori la degradarea factorilor de mediu: poluatorii din industria grea, incluzând oţelul, industria petrochimică şi industria hârtiei. Responsabilitatea majoră pentru investiţiile de mediu va fi impusă municipalităţilor, care devin responsabile pentru sistemele de alimentare cu apă, canalizare şi managementul deşeurilor solide, precum şi pentru îmbunătăţirea calităţii aerului. Este foarte probabil ca bugetele municipale să nu poată suporta costurile investiţiilor de la acest nivel şi, tocmai de aceea, ele trebuie să identifice mecanisme de colectare a resurselor disponibile în sectorul privat.

Dificultăţile de a contracta împrumuturi pentru municipalităţi provin din faptul că acestea din urmă sunt constrânse de regula conform căreia serviciul de împrumuturi nu trebuie să depăşească 15% din bugetul municipalităţii respective. Totodată nu li se permite folosirea, în acest scop, a altor venituri municipale. Cele mai multe investiţii trebuie finanţate din veniturile curente sau din împrumuturi nerambursabile (granturi) şi din credite preferenţiale. Acest lucru tinde să facă operaţional bugetul municipal, centrându-se pe obiective pe termen scurt. De aceea, municipalităţile sunt forţate să îşi centreze bugetele proprii pe activităţile operaţionale şi să exercite o disciplină sporită. Municipalităţile trebuie să se orienteze spre sectorul privat ca sursă principală a finanţării investiţiilor pe termen lung, datorită constrângerilor impuse investiţiilor publice.

Sectorul bancar nu se poate implica prea mult în această situaţie. Infrastructura municipală are un termen lung de realizare, în timp ce băncile comerciale din Polonia (asemeni acelor din toate celelalte economii în tranziţie) preferă creditele pe termen scurt, riscuri mai scăzute şi tranzacţii financiare mai sigure. Oraşele mai însemnate au dorit să emită obligaţiuni: mai mult de 70% din datoria municipală la sfârşitul anului 1996 aparţinea celor mai mari 44 de oraşe din Polonia. Băncile comerciale şi-au arătat interesul în a avea municipalităţile drept parteneri financiari şi au achiziţionat mai mult de 95% din obligaţiunile emise. Cu toate acestea, există un interes relativ scăzut al investitorilor direcţi sau instituţionali, în privinţa obligaţiunilor municipale.

Municipalităţile mici din zonele rurale, care vor trebui să suporte o mare parte a investiţiilor, trebuie să găsească modalităţi creative de folosire a obligaţiunilor pentru a acoperi necesarul de finanţare. De exemplu, nivelele superioare ale administraţiei pot emite obligaţiuni cu dobânzi mai mici datorită cotării (rating) mai bune din punctul de vedere al creditului, în comparaţie cu municipalităţile mai mici. Pentru acestea din urmă, mai există posibilitatea înfiinţării unor bănci de obligaţiuni pentru împrumuturile mai reduse contractate pe termen lung.

Mai mulţi economişti s-au exprimat rezervele asupra pieţelor de credit municipal, credit care este mai puţin dezvoltat datorită lipsei de disponibilitate a finanţărilor subvenţionate, în special prin fondurile de mediu. Cu toate acestea, recent, sectorul băncilor comerciale a încercat să găsească o nişă în piaţa investiţiilor de mediu, prin asigurarea unor împrumuturi cu dobânzi subvenţionate de către fondurile de mediu. La nivelul anului 1997, şapte asemenea bănci ofereau credite, în cooperare cu Fondul Naţional şi cu unele fonduri provinciale.

 

Deşi sectorul privat continuă să aibă un rol în creştere în finanţarea investiţiilor de mediu, fondurile publice vor continua să joace un rol vital pentru aceste investiţii. 

Polonia beneficiază de un sistem sofisticat, însă destul de eficient pentru alocarea finanţărilor preferenţiale pentru proiectele prioritare de mediu. A fost înfiinţat Fondul naţional pentru protecţia mediului şi administrarea apei (National Fund for Environmental Protection and Water Management), împreună cu fondurile provinciale, regionale şi municipale. În 1996, veniturile lor totale erau mai mici de 1 miliard de dolari, provenind din taxele de mediu, amenzi pentru neîndeplinirea obligaţiilor de mediu, returnarea împrumuturilor, distribuirea granturilor totalizând aproximativ 30 de milioane dolari anual. 

Cele mai mari fonduri de mediu vor juca un rol foarte important în finanţarea costurilor armonizării cu directivele UE, din mai multe motive. În primul rând, aceste fonduri au crescut capacitatea de evaluare a proiectelor de mediu; mai mult decât atât, această capacitate de evaluare a proiectelor de mediu lipsea administraţiei publice. În al doilea rând, asistenţa externă, în special cea provenită din fondurile de pre-aderare acordate de către UE, va fi alocată prin fondurile de mediu, ele reprezentând structuri administrative potrivite, cu personal calificat. În al treilea rând, fondurile pot adopta decizii strategice în privinţa realizării investiţiilor, în scopul maximizării beneficiilor de mediu.

Procesul de armonizare va spori, de asemenea, preţurile la utilităţile publice, care au un impact substanţial asupra cheltuielilor gospodăriilor. Prin scenariul care prezintă costuri scăzute, care permite gospodăriilor să înlocuiască combustia cărbunilor cu diverşi combustibili neproducători de fum (în schimbul trecerii la folosirea gazului, presupusă prin scenariul cu costuri sporite), este previzionat faptul că gospodăriile rurale şi urbane vor fi afectate în acelaşi mod. 

Prin scenariul costurilor ridicate, cele mai sărace gospodării vor fi afectate cel mai puternic.

O parte a costurilor de mediu va fi acoperită din fondurile de pre-aderare acordate de către Uniune. Aceasta şi-a exprimat interesul în împărţirea costurilor investiţionale în capitalul public. Astfel, fondurile vor putea fi folosite pentru reducerea sarcinii financiare impuse gospodăriilor care înregistrează venituri scăzute.

Costurile realizării investiţiilor de mediu sunt enorme, chiar şi în raport cu statele membre ale UE. PIB-ul pe cap de locuitor în Polonia reprezintă o treime din aceeaşi valoare a unui stat membru. Prin urmare, aceste costuri de mediu vor impune o sarcină mult mai însemnată economiei poloneze. Planificarea strategică pentru transpunerea acquis-ului comunitar este în mod special importantă în această ţară.

 

4. Concluzii: Recomandări pentru managementul resurselor de mediu

 

Într-un studiu publicat la iniţiativa Comisiei Europene, Directoratul General pentru Mediu, s-au formulat mai multe recomandări în privinţa politicii de administrare a resurselor de mediu.

Problema ridicată de autori se referă la posibilitatea aplicării unei politici prudente care să armonizeze obiectivele economice cu cele de mediu. O primă recomandare vizează eliminarea stimulării, prin subvenţionare, a folosirii intensive a resurselor naturale, stimulare care se realizează prin scăderea preţurilor sau costurile de extracţie ale acestora. Această măsură ar permite, simultan, reducerea accentului pus pe factorii de mediu şi scăderea sarcinii fiscale impuse bugetelor publice. Aceste subvenţii se referă, în principal, la domeniile energetice şi, respectiv, cel al folosirii deşeurilor, în care statul furnizează servicii avantajoase din punct de vedere economic.

Autorii analizează şi măsura eliminării subvenţiilor indirecte utilizate de către sistemele fiscale care impun în mod curent contribuţii pe forţa de muncă, însă exceptează energia. O modalitate de corectare a distorsiunii preţurilor relative asupra muncii şi energiei este aceea de finanţare a sistemelor de securitate socială (schemele de pensii pentru limita de vârstă, asigurările de şomaj, asigurările de sănătate etc.) printr-o taxă impusă folosirii energiei. Pe de o parte, o asemenea reformă vizând introducerea unei “taxe ecologice” va conduce la un nivel mai ridicat al ocupării profesionale, iar pe de altă parte ea ar reduce consumul de energie şi o dată cu acesta, şi impactul distructiv asupra mediului. În consecinţă, plăţile pentru şomaj ar putea fi reduse, precum şi cheltuielile “clasice” pentru protecţia mediului. 

De asemenea, studiul indică necesitatea impunerii unei contribuţii fiscale asupra folosirii energiei. Astfel, în privinţa energiei electrice, o asemenea taxă ar fi practic identică cu soluţia pe care Germania a ales să o introducă: reforma taxei ecologice. În Germania, întreaga energie este supusă contribuţiilor fiscale, cu alte cuvinte, nu are relevanţă tipul acestor surse energetice (reutilizabile sau nu). Există o excepţie notabilă, aceea a energiei electrice. Un asemenea tip de impunere se centrează pe promovarea creşterii solide, din punctul de vedere al factorilor de mediu, a eficienţei energetice şi a economiile pe care aceasta le-ar implica. De asemenea, această reformă a sistemului de impunere dezvoltă sursele reutilizabile de energie pentru consumul local ( cu alte cuvinte, este evitată pierderea de energie la transportul acesteia). Este vorba în principal, de folosirea energiei solare, a energiei termale, geotermale etc.

Promovarea selectivă directă a surselor reutilizabile de energie ar fi funcţională în situaţia în care toate criteriile ecologice, inclusiv protecţia naturii (biodiversităţii) şi a peisajelor, sunt luate în considerare în evaluarea tipului de energie care ar trebui promovat. 

De asemenea, trebuie ţinut seama şi de faptul că subvenţiile pe termen mediu sunt în general contrare principiului economiei de piaţă. Astfel, măsurile ar trebui să se centreze pe sprijinul nefinanciar.

Prin eliminarea subvenţiilor dăunătoare mediului şi introducerea unei reforme în acest domeniu, vor fi create stimulente pentru exploatarea oportunităţilor care antrenează costuri mici şi sunt profitabile. Economia în ansamblul ei ar putea fi condusă conform principiului planificării costurilor celor mai mici. Drept consecinţă, investiţiile care cresc volumul bunurilor fabricate cu o folosire intensivă a energiei ar putea scădea, în favoarea celor fabricate prin scăderea consumului de energie. Concluzia este că o viitoare economie durabilă va trebui să se concentreze pe profiturile care vizează minimizarea costurilor, prin reducerea folosirii resurselor şi a energiei. 

